b'\n_START_ARTICLE_\nEva Verona\n_START_SECTION_\n\xc5\xbdivljenje in delo\n_START_PARAGRAPH_\nRodila se je v Trstu, kjer je delal njen o\xc4\x8de. Otro\xc5\xa1tvo je pre\xc5\xbeivela na Dunaju. V Zagrebu je kon\xc4\x8dala osnovno \xc5\xa1olo in klasi\xc4\x8dno gimnazijo. Nadaljevala je s \xc5\xa1tudijem matematike in fizike na Filozofski fakulteti v Zagrebu, kjer je diplomirala leta 1928. Od leta 1929 do upokojitve leta 1967 je bila zaposlena v Narodni in univerzitetni knji\xc5\xbenici v Zagrebu. Sodelovala je pri nastanku hrva\xc5\xa1ke teko\xc4\x8de in retrospektivne bibliografije. Zavzemala se je za vra\xc4\x8danje zaplenjenih predmetov kulturne vrednosti, ki so jih v \xc4\x8dasu prve in druge svetovne vojne odnesli na obmo\xc4\x8dje dana\xc5\xa1nje Italije, Avstrije in Mad\xc5\xbearske. Leta 1950 je za\xc4\x8dela z izdajanjem prvega knji\xc5\xbeni\xc4\x8darskega \xc4\x8dasopisa Vjesnik Bibliotekara Hrvatske in med letoma 1960 in 1965 opravljala slu\xc5\xbebo glavnega urednika. V 50-ih letih se je za\xc4\x8dela ukvarjati s katalogizacijo. Preuredila je smernice za katalogizacijo in pripravila osnutek pari\xc5\xa1kih na\xc4\x8del za izgradnjo knji\xc5\xbeni\xc4\x8dnega kataloga. Je soavtorica mednarodnih bibliografskih standardov za bibliografski opis (ISBD). Vodila je Zvezo dru\xc5\xa1tev bibliotekarjev Jugoslavije. Je avtorica prvega hrva\xc5\xa1kega nacionalnega katalogizacijskega pravilnika Pravilnik i priru\xc4\x8dnik za izradbu abecednih kataloga. Prvi del z naslovom Odrednice i redalice (COBISS) vsebuje pravila oblikovanje zna\xc4\x8dnic, drugi del Katalo\xc5\xbeni opis pa pravila za bibliografski opis (COBISS). Priro\xc4\x8dnik je veljal za celotno obmo\xc4\x8dje Jugoslavije in \xc5\xa1e vedno velja tudi v Sloveniji. Bila je \xc4\x8dlanica mednarodnega odbora za bibliografsko kontrolo in \xc4\x8dlanica Mednarodne zveze bibliotekarskih dru\xc5\xa1tev in ustanov (IFLA). Leta 1980 je doktorirala iz bibliotekarstva. Med letoma 1968 in 1982 je bila predavateljica na podiplomskem \xc5\xa1tudiju bibliotekarstva, dokumentacije in informatike na Univerzi v Zagrebu. Med letoma 1977 in 1984 je bila redna profesorica Katedre za bibliotekarstvo Filozofske fakultete v Zagrebu. Zadnjih deset let \xc5\xbeivljenja se ni aktivno ukvarjala z bibliotekarstvom.'